جولیانا ڈیاس ڈا کوسٹا

ڈونا (محترمہ) جولیانا ڈیاس ڈا کوسٹا معروف بہ بی بی جولیانا (1658ء–1733ء) پرتگالی نژاد خاتون تھیں جو کوچی سے مغلیہ سلطنت کے دربارِ اورنگزیب میں لائی گئیں اور بعد ازاں مغل شہنشاہ بہادر شاہ اول (جو اورنگزیب کے فرزند تھے اور 1707ء میں تخت نشین ہوئے) کی محل کی منظورِ نظر بن گئیں۔

 حالات زندگی 
جولیانا ڈیاس ڈا کوسٹا، پرتگالی طبیب آگوستینو دی ڈیاس کوسٹا کی دُخترِ نیک اختر تھیں۔ ان کی ابتدائی زندگی کے بارے میں مختلف روایات پائی جاتی ہیں۔ ایک روایت کے مطابق ان کا خاندان پرتگالی کوچین پر ولندیزی قبضے کے بعد وہاں سے بھاگ آیا تھا۔ ایک دوسری روایت کے مطابق وہ اس وقت قیدی بنالی گئیں جب مغل بادشاہ نے ہوگلی کی پرتگالی بستی کو تباہ کیا۔ ان کے والد دہلی کے مغل دربار میں یا تو غلام کے طور پر یا آزاد شخص کی حیثیت سے طبیب کے طور پر خدمات انجام دیتے تھے۔ بہر صورت یہ معلوم ہے کہ ان کی والدہ غلام تھیں۔ جولیانا خود دہلی میں پیدا ہوئیں۔

جولیانا نے مغلیہ حرم میں شہزادہ شاہ عالم کے اہلِ خانہ (یعنی ان کی بیوی اور والدہ) کی خدمت پر مامور ہو کر داخلہ حاصل کیا۔ وہ اس وقت بھی ان کے ساتھ رہیں جب شہزادے اپنے والد کی ناراضی کی وجہ سے جلاوطن ہوئے۔ بعد میں جب شاہ عالم تخت نشین ہو کر بادشاہ بہادر شاہ اول بنے تو جولیانا کو ان کی وفاداری اور خدمت کا صلہ ملا اور دربار میں ان کا اثر و رسوخ بڑھ گیا اگرچہ وہ ایک مسلم سلطنت میں رہتے ہوئے بھی کاتھولک مسیحی مذہب پر قائم رہیں۔ پادری انتونیو مگلہائش نے جولیانا کی شادی ایک نامعلوم پرتگالی شخص سے کروائی مگر ان کے خاوند جلد ہی ایک جنگ میں مارے گئے۔ کہا جاتا ہے کہ جولیانا خود بہادر شاہ کے ساتھ ہاتھی پر سوار ہو کر جنگی مہمات میں شریک ہوتی تھیں۔ بادشاہ کی وفات کے بعد بھی وہ دربار میں عزت و احترام کی حامل رہیں، اگرچہ ان کا سیاسی اثر کم ہو گیا۔

بہادر شاہ اول کے عہدِ حکومت میں جب ان کا اثر و نفوذ اپنے عروج پر تھا، یورپی طاقتیں جیسے ولندیزی (ڈچ)، پرتگالی، برطانوی اور پاپائے روم کے نمائندے اکثر ان سے مدد اور سفارش کے لیے رجوع کرتے تھے۔ انھوں نے یسوعی انجمن (Society of Jesus) کی بڑی مدد کی اور اطالوی مبلغ ایپولیتو دیزیدیری (1684ء–1733ء) کی تبت میں مسیحی تبلیغی مہم میں معاونت کی۔ ان خدمات کے اعتراف میں انھیں یسوعی جماعت کی سرپرست (Patroness) کے طور پر تسلیم کیا گیا۔

جولیانا نے دہلی کے نواحی علاقے اوکھلا میں ایک سرائے بھی تعمیر کروایا جو بعد میں ان کے نام پر  کہلایا اور آج یہ دہلی کا ایک گنجان آباد محلہ ہے۔

 حوالہ جات 
اردو

انگریزی

 مآخذ 

Maclagan, Sir Edward. The Jesuits and the Great Mogul. 1932: rpt. New York: Octagon Books, 1972: 181–189.
Pomplun, Trent. Jesuit on the Roof of the World: Ippolito Desideri's Mission to Tibet. New York: Oxford University Press, 2010: 59,224n64.

زمرہ:اٹھارہویں صدی کی مغلیہ سلطنت کی شخصیات
زمرہ:اٹھارہویں صدی کی ہندوستانی خواتین
زمرہ:اٹھارہویں صدی کے غلام
زمرہ:جنگ میں شریک ہندوستانی خواتین
زمرہ:سترہویں صدی کی مغلیہ سلطنت کی شخصیات
زمرہ:سترہویں صدی میں ہندوستانی خواتین
زمرہ:مغلیہ سلطنت کی خواتین
زمرہ:ہندوستانی خاتون شاہی اقتدار
زمرہ:ہندوستانی رومی کاتھولک شخصیات
زمرہ:1658ء کی پیدائشیں
زمرہ:1733ء کی وفیات